Leꞌn rë zhë zeꞌ,
mer rë mbëoꞌ nayag,
or nzhal lani kwaꞌn nileꞌ bixaꞌ gazob liꞌn cheꞌn yadoꞌ yezh Jerusalén,
dub nikizë Jesús roꞌ yadoꞌ gax laka Roꞌ Pwert cheꞌn Salomón,
no zeꞌ migan nayax men xaꞌ nileꞌ mandad xid rë men Israel,
nakaꞌn plo nzo Jesús,
par nzhab bixaꞌ:
―¿Pok ka nel lo no cho lux?
Chi lu nak Krist,
nakaꞌchtal;
binei lo no tuli.
Orzeꞌ nzhab Jesús:
―Lëꞌda ni lai lo go,
per gat ñilat go da;
por rë zhiꞌn nazhon kwaꞌn nilen por mandad cheꞌn Xuza niluꞌ,
cho ka da,
per gat ñilat go da,
porke gat lëꞌt men da go.
Rë xaꞌ nak men da,
nzhon bixaꞌ widiꞌzh da mbaino nilibeꞌn bixaꞌ,
no ñiꞌdkë bixaꞌ ticha;
mbaino len,
ban bixaꞌ kun Dios par dubtaꞌ,
no ni nayoraꞌ zhë lox bixaꞌ lon,
no yent cho kubchi bixaꞌ lon.
Lëꞌ Xuza michi bixaꞌ lon,
no lëꞌgaka Me más kwaꞌro lo rë kwaꞌn nzho,
no yent cho gak kubchi rë men da lo Me.
Lëꞌ Xuza Dios no na,
tutsa nak no.
Xtu wëlt,
nguzen rë men Israel zeꞌ ke par ngakëꞌ bixaꞌi taꞌ Jesús,
per nzhab Jesús lo bixaꞌ:
―Por mandad cheꞌn Xuza milen rë zhiꞌn nazhon xid go;
no nal,
¿por cho tu rë zhiꞌn nazhon reꞌ nzhakla go gut go da kun ke?
Orzeꞌ nzhab rë men Israel zeꞌ:
―Nakot no kel por ni tu rë kwaꞌn nazhon mileꞌl baꞌ,
sino por midiꞌzhal kwaꞌn gat lëꞌ lo Dios;
nzhabal,
nakal yubska Dios,
mbaino ¡men yizhyuolx!
Per nzhab Jesús lo bixaꞌ:
―¿Chi gat lëꞌt lo ley cheꞌn go nzobniꞌ widiꞌzh reꞌ:
“Na ni,
lëꞌ go nak dios”?
Nane be,
par dubtaꞌ wali kwaꞌn nzobniꞌ lo Ley cheꞌn Dios,
yent cho gak chëꞌi.
Men mizaꞌ Dios widiꞌzh reꞌ,
nzhab Me,
xaꞌ reꞌ nak nela Dios gaꞌ.
No chi lëꞌ Dios ngule da par mixëꞌl Me da yizhyuo reꞌ,
orzeꞌ,
¿chon nidiꞌzh go,
midizha kwaꞌn gat lëꞌ lo Dios,
por midizha,
nak da Xgaꞌn Dios?
No chi lëꞌda gat nile rë kwaꞌn nzhakla Xuza gak,
orzeꞌ bilaꞌ go nayilat go da;
per chi nilene,
ter nayilat go da,
namás biwiꞌ go por rë kwaꞌn nilen,
par ne goi no par zobyek go,
lëꞌda tutsa nak kun Xuza,
no tutsa nak ska Xuza kun na.
Orzeꞌ xtu wëlt ngokla bixaꞌ ngazen bixaꞌ Jesús,
per mileꞌ Jesús gan yaꞌ bixaꞌ.
Orzeꞌ miëk Jesús par xtu roꞌ youꞌ Jordán,
plo mililëiꞌ Juan men leꞌn nits,
zeꞌ miaꞌn Jesús cheꞌp,
no zeꞌ,
nayax men ngwatswiꞌ lo Jesús,
kidiꞌzh bixaꞌ:
―Ter nangaleꞌt Juan ni tu rë zhiꞌn nazhon,
per rë kwaꞌn midiꞌzh Juan por miyiꞌ reꞌ,
lëꞌi walika.
No zeꞌ nayax men ngwayila Jesús.